Зрењанинска гимназија

Зрењанин

Гимназијска 2

Датум: 01.04.2020.

**УПУТСТВА ЗА РЕАЛИЗАЦИЈУ НАСТАВЕ НА ДАЉИНУ У ЗРЕЊАНИНСКОЈ ГИМНАЗИЈИ**

**Школски одбор Зрењанинске гимназије и Тим за обезбеђивање квалитета рада и развој установе** на седници одржаној 01.04.2020. **разматрали су уједначавање критеријума наставе** на даљину. Седница је сазвана у складу са дописом Министарства просвете, науке и технолошког развоја (број 601-00-9/3/2020-01, од 30.03.2020.), са циљем растерећења наставе и подршке ученицима.

Донет је јединствен закључак да је у овом ванредном стању, које код свих људи изазива висок ниво стреса, **задатак школе да свој рад усмери пре свега ка пружање подршке ученицима, наставницима и родитељима**. Ученици,наставници и родитељи не смеју бити доведени у ситуацију да због школских обавеза трпе додатни притисак и непотребно проводе много више времена извршавајући своје обавезе, него што је то био случај приликом редовне наставе.

Јасно је да ће **део градива остати необрађен** и да вредновање (оцењивање) знања ученика на крају наставне године неће бити у потпуности објективно. То не треба тренутно да нас брине. **Оно што је наша брига, једина и најважнија у овом тренутку је да сви останемо здрави и такви изађемо из ове ситуације.**

Због свега наведеног **донете су мере које су обавезне за све наставнике Зрењанинске гимназије** и ступају на снагу одмах :

1. Сви наставници своје **планове и програме** треба да сведу **на кључне појмове и садржаје које ученици треба да усвоје.**
2. Наставници могу понудити додатне садржаје и занимљивости да ученици који то желе сазнају више, али уз нагласак да није за све ученике обавезно.
3. Наставници српског језика и књижевности , математике, историје, географије, биологије, физике и хемије треба да се упознају са распоредом и садржајима наставе на РТС-у и упућују ученике на ове програме (уместо да постављају лекције) када год је то могуће и уклапа им се у план.
4. **Сваки наставник у току једне недеље може поставити само један домаћи задатак, са роком израде од седам дана.**

За природне науке **домаћи задатак не сме садржати више од 5 задатака** за израду или једну кратку активност било које врсте (наставни листићи, презентације,издвајање неколико занимљивости, кључних појмова и сл. ). Наставници могу постављати више задатака за вежбање, али без обавеза да их ученици раде.

За наставнике друштвених **наука домаћи задатак не сме садржати више од 5 питања** који захтевају кратке одговоре или једну кратку активност било које врсте (састав, есеј, презентација,...).

**У периоду ускршњих празника** од 10. до 22. априла **наставници неће задавати никакве домаће задатке.**

1. Наставници **не смеју ученицима задавати тестове, контролне и писмене задатке.**
2. **Вредновање се врши искључиво формативно**, што значи да се прате активности и ангажман ученика у педагошким свескама.
3. Сви наставници треба **да упознају своје ученике** да док траје настава на даљину **неће бити оцењивања** и да се само прате активности ученика.
4. О начину **извођењa закључних оцена** донеће се одлука по повратку у школу, **искључиво у корист свих ученика.**

Председник Школског одбора

Радован Француски, професор историје

Руководилац Тима за обезбеђивање квалитета рада и развој установе

Наташа Коровљев, професор српског језика и књижевности